b'\n_START_ARTICLE_\nFranc \xc4\x8crnugelj\n_START_SECTION_\n\xc5\xbdivljenjepis\n_START_PARAGRAPH_\nFranc se je rodil o\xc4\x8detu Marku, ki je bil \xc5\xbeelezni\xc5\xa1ki delavec in materi Ani, rojeni Slobodnik. Osnovno \xc5\xa1olo je obiskoval v \xc4\x8crnu\xc4\x8dah, nato pa se je leta 1936 vpisal v voja\xc5\xa1ko tehni\xc4\x8dno \xc5\xa1olo v Kragujevcu. Po kapitulaciji Jugoslavije leta 1941 je pobegnil v Slovenijo, kjer so ga konec maja 1941 v Kamniku ujeli Nemci in ga zaprli. Najprej je bil zaprt v Kamniku, nato pa v \xc5\xa0kofovih zavodih v \xc5\xa0entvidu. Od tam je pobegnil in se v Ljubljani pridru\xc5\xbeil OF. Maja 1942 se je pridru\xc5\xbeil partizanom, kjer je postal komandir \xc4\x8dete v Belokranjskem odredu. Avgusta se je s \xc4\x8deto priklju\xc4\x8dil k Tom\xc5\xa1i\xc4\x8devi brigadi, kjer je \xc5\xa1e naprej opravljal isto nalogo._NEWLINE_Februarja 1943 je bil poslan na Primorsko, kjer je bil dodeljen Ju\xc5\xbenoprimorskemu odredu. Ta se je kmalu preformiral v Gregor\xc4\x8di\xc4\x8devo brigado, \xc4\x8crnugelj pa je postal politkomisar bataljona v novo ustanovljeni brigadi._NEWLINE_Brigada je pod vodstvom Jake Av\xc5\xa1i\xc4\x8da leta 1943 od\xc5\xa1la v Bene\xc5\xa1ko Slovenijo, Franc \xc4\x8crnugelj pa se je julija 1943 vrnil v Slovenijo in postal sekretar Tolminskega okro\xc5\xbenega odbora mladine. Po kapitulaciji Italije se je pridru\xc5\xbeil bataljonu Andreja Manfrede in kasneje So\xc5\xa1ki brigadi, kjer je prevzel naloge politi\xc4\x8dnega komisarja. Kmalu je bil imenovan za poveljnika \xc5\xa1taba Bri\xc5\xa1ko-bene\xc5\xa1kega odreda Gregor\xc4\x8di\xc4\x8deve brigade._NEWLINE_Februarja 1944 je s 30. divizijo NOVJ kot politi\xc4\x8dni komisar 18. bazovi\xc5\xa1ke brigade ponovno od\xc5\xa1el v Bene\xc5\xa1ko Slovenijo._NEWLINE_Po osvoboditvi je postal komandant mesta Koper, politkomisar Tr\xc5\xbea\xc5\xa1kega oz. Videmskega vojnega podro\xc4\x8dja. Nato je dokon\xc4\x8dal voja\xc5\xa1ko \xc5\xa1olanje in bil imenovan za generalnega direktorja treh vojnih in civilnih podjetij. Kot generalmajor je deloval tudi kot na\xc4\x8delnik uprave Tehni\xc4\x8dne slu\xc5\xbebe G\xc5\xa0 JLA._NEWLINE_Kasneje se je posvetil zgodovinopisju in je napisal ve\xc4\x8d knjig z vojnozgodovinsko tematiko iz obdobja NOB.'